《奉和郎中游仙山四瀑布兼寄李吏部、包秘监判官》
唐代·孟翔

昔人恣探讨，飞流称石门。安知郡城侧，别有神泉源。

疏凿意大郡，勤求闻轩辕。悠悠几千岁，翳荟群木繁。

奇状出蔽蔓，胜概毕讨论。沿崖百丈落，奔注当空翻。

下如散雨足，上拟屯云根。变态凡几处，静神竟朝昏。

渴贤寄珠玉，受馥寻兰荪。萝茑罥紫绶，岩隈驻朱轓.

方思谢康乐，好事名空存。

作者简介：德宗贞元间人。与路应、李纾、包佶等有诗唱和。《全唐诗》存诗1首。事迹据其诗考知。